Poľné stretnutie pestovateľov maku 2022

Po dvojročnej prestávke spôsobenej obmedzujúcimi opatreniami v súvislosti s infekciou Covid-19 sa mohli opäť osobne stretnúť pestovatelia maku s odborníkmi venujúcimi sa tejto plodine na spoločnej akcii dňa 3.mája 2022. Poľné stretnutie pestovateľov maku 2022 zorganizovali Národné poľnohospodárske a potravinárske centrum, Výskumný ústav rastlinnej výroby Piešťany v spolupráci s firmou LABRIS, s.r.o.. V nadväznosti na tradíciu z ostatných rokov sa akcia konala opäť na rodinnej farme, tentokrát u pani Gabriely Čechovičovej v Cíferi - časť Jarná. Pani Čechovičová je nielen dlhoročnou pestovateľkou maku, ale ponúka aj rôzne produkty z maku a s prídavkom maku - makový olej, maková múka, maková nátierka, mydlá, čokolády a lízanky s makom. V úvode podujatia vystúpil Ing. Pavol Hauptvogel, PhD., riaditeľ VÚRV v Piešťanoch, ktorý účastníkov privítal a zdôraznil význam stretnutí ľudí z praxe s výskumnými pracovníkmi a šľachtiteľmi pre pokrok v pestovaní maku. V programe pokračovali spoločnou prezentáciou Ing. Jozef Gubiš, PhD., pracovník VÚRV v Piešťanoch a Ing. Beáta Brezinová, šľachtiteľka na VŠS v Malom Šariši. Pracovníci informovali o prvých krokoch realizovaných v rámci riešenia rezortného projektu VaV na VÚRV v Piešťanoch, ktorého vecnou etapou 01 je Obaľovanie osiva superabsorpčným polymérom a jeho vplyv na rizosférne mikroorganizmy, ochranu rastlín pred fytopatogénmi a stresové odpovede rastlín v podmienkach sucha. Ing. Gubiš poskytol základné informácie o superabsorpčných polyméroch a ich využití a význame pri úprave osiva. Na jar v roku 2022 boli prvýkrát pokusne zasiate na VŠS v Malom Šariši varianty osiva maku upravené týmto polymérom. Ing. Brezinová oboznámila podrobnejšie o tomto pokuse a poskytla prítomným k nahliadnutiu vzorky osiva s naneseným polymérom. Podujatie ďalej pokračovalo v exteriéri na pestovateľskej ploche maku, kde pani Čechovičová poskytla základné informácie o danom poraste. Prítomní odborníci z Mendelovej univerzity v Brne - prof. Ing. Tomáš Lošák, PhD., doc. Ing. Vladimír Smutný, CSc. a Ing. Martin Houšť, PhD. zhodnotili situáciu v poraste a zároveň informovali o možnostiach regulácie výskytu burín, o nových poznatkoch v používaní rôznych herbicídov a rastových regulátorov a o význame jednotlivých spôsobov hnojenia v porastoch maku. Doc. Ing. Jiří Rotrekl, CSc. (Výzkumný ústav pícninářský, s.r.o. Troubsko) rozobral  aktuálnu situáciu vo výskyte škodcov v poraste a možnosti redukcie výskytu rôznych škodcov počas vegetácie v porastoch maku. Ing. Jiří Čtvrtečka z firmy LABRIS, s.r.o. poskytol nové poznatky v riešení ochrany maku proti základným makovým chorobám a zároveň oboznámil prítomných so situáciou v súvislosti s plochami, stavom porastov a cenovou politikou v maku v roku 2022 v Českej republike. Podujatie poskytlo priestor na otvorenú diskusiu prítomných pestovateľov o problémoch, s ktorými sa stretávajú vo svojej pestovateľskej praxi, s odborníkmi na ich riešenie. Spoločného stretnutia sa zúčastnilo 42 účastníkov.